[{"text_idx": "#000003", "text": "Oiartzungo Udalak adierazi duenez, hobari hori mantentzearen aldeko botoa emango du. Errenteria-Orereta, Hernani eta On\u0303atiko alkateek duten ordezkaritzak ere horren alde egingo du, \u201cherritarren mesedetan\u201d."}, {"text_idx": "#000004", "text": "Udal horiek prezioa erdira jaisten duen neurri horren aldeko \u201cposizio argia\u201d dutela berretsi dute. \u201cBide eta hobari hauen aurkako edozein neurri edo ekimen hartzea, herritarren eguneroko beharrei bizkar ematea dela uste dugu\u201d."}, {"text_idx": "#000005", "text": "Jexux Leonet Oiartzungo alkateak azaldu duenez, \u201ckrisi larria\u201d bizi den garaian, garraio publikoa da herritar askok erabiltzen duten mugitzeko modua. \u201cBizi dugun krisi ekonomiko eta ekologikoaren testuinguruan, erakunde publikook garraio publikoaren erabilera sustatzen jarraitu behar dugu eta horrenbestez, hobarien alde egingo dugu\u201d, esan du."}, {"text_idx": "#000006", "text": "Gaineratu duenez, udalarentzat \u201cestrategikoa\u201d da eredu energetiko jasangarri baten alde egitea. \u201cUrte asko goaz bide horretan lanean Udalean: energia kontsumoa gutxitzeko neurriak hartu ditugu, herri barruko garraio publikoa indartu dugu, duela egun gutxi eguzki plaken instalakuntza martxan jarri dugu...\u201d."}, {"text_idx": "#000007", "text": "Bere botoarekin 2023 urte osoan Mugi txartelarekin egindako bidaietan %50eko beherapena aurrera ateratzea espero du Leonetek."}]